USR acuză Agenția Națională de Integritate că refuză să investigheze averea uriașă pe care Liviu Dragnea nu o poate justifica

Deputatul USR Emanuel Ungureanu a fost, miercuri, la sediul Agenției Naționale de Integritate (ANI) pentru a afla care este stadiul sesizării pe care a făcut-o în urmă cu un an de zile cu privire la averea președintelui Camerei Deputaților, Liviu Dragnea, răspunsul din partea instituției fiind că nu s-a făcut nicio cercetare pe subiect.

„Poate că ar trebui să scrie pe ușa ANI: Lăsați orice speranță aici. Cu regret am constatat, în urma discuției cu directorul Departamentului Juridic al ANI că nu există un termen rezonabil pentru soluționarea unei sesizări către această instituție. Mi-a fost dat un exemplu halucinant cu privire la un alt înalt funcționar public cu care ANI se judecă de 8 ani. Mai mult ca niciodată este important ca românii să semneze inițiativa „Fără Penali” în funcții publice! Într-o țară normală, Dragnea nu ar fi putut fi angajat nici portar la ANI, pentru această slujbă se cere un cazier nepătat”, a declarat deputatul USR Emanuel Ungureanu, potrivit unui comunicat de presă.

USR arată că sesizarea ANI cu privire la averea lui Liviu Dragnea a fost depusă în data de 2 august 2017, ca urmare a investigațiilor jurnalistice care au scos la iveală că Liviu Dragnea, al treilea om în statul român, ar fi posesorul unei averi considerabile care nu se regăsește în nici una din declarațiile sale de avere sau interese depuse de-a lungul anilor în care a ocupat funcții de înaltă demnitate publică.

”Experiența din ultimii doi ani arată că Liviu Dragnea, condamnat penal definitiv, nu doar decredibilizează Parlamentul, dar se folosește de cea mai importantă instituție a statului român pentru a-și rezolva problemele cu legea. În ultimii ani, atribuțiile Agenției Naționale de Integritate au fost mult limitate prin diverse legi promovate în Parlament de PSD. Cea mai recentă a fost adoptată în sesiunea extraordinară și prevede prescrierea incompatibilităților după trei ani. Acest mod de operare al PSD, care se ascunde în spatele majorității parlamentare pentru a distruge instituții, va transforma România într-o dictatură personală a lui Liviu Dragnea”, se mai arată în comunicatul USR.

Potrivit ultimei declarații de avere, depusă în iulie 2018, liderul Camerei Deputaţilor şi preşedintele PSD, Liviu Dragnea, deţine un teren în Turnu Măgurele de peste 2.900 mp şi un apartament în acelaşi oraş de 80 mp, o maşină cumpărată – Skoda Suprem – şi una primită prin donaţie – BMW X5. La BRD are deschise două conturi de peste 112 mii de lei şi 88 de dolari. El a obţinut din indemnizaţia de deputat 161.912 lei, iar la partaj a obţinut din partea SC Hotel Turris SA Turnu Măgurele 80.710 euro şi 460.110 lei, precum şi un spaţiu comercial în Turnu Măgurele.

La finalul lunii noiembrie a anului trecut, DNA i-a pus sechestru asigurător și poprire pe toate bunurile deținute de Liviu Dragnea, până la concurenţa sumei de 127,5 milioane de lei, în dosarul Tel Drum. De asemenea, procurorii i-au pus sechestru pe conturile bancare, dar şi pe acţiuni şi părţi sociale deţinute în firme.

În dosarul Tel Drum, Liviu Dragnea este acuzat de constituirea unui grup infracţional organizat, de două infracţiuni de folosire sau prezentare cu rea-credinţă de documente ori declaraţii false, inexacte sau incomplete, dacă fapta are ca rezultat obţinerea pe nedrept de fonduri europene şi de două infracţiuni de abuz în serviciu cu obţinere de foloase pentru sine sau pentru altul, fapte comise în perioada în care era preşedintele Consiliului Judeţean Teleorman.